DEĊIŻJONI TAL-KUMMISSJONI
tat-18 ta’ Diċembru 2009
li tadotta programm Komunitarju multiannwali għall-ġbir, il-ġestjoni u l-użu ta' dejta fis-settur tas-sajd għall-perjodu 2011-2013
(notifikata bid-dokument numru C(2009) 10121)
(2010/93/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 199/2008 tal-25 ta’ Frar 2008 dwar l-istabbiliment ta’ qafas Komunitarju għall-ġbir, il-ġestjoni u l-użu ta’ data [dejta] fis-settur tas-sajd u appoġġ għall-parir xjentifiku fir-rigward tal-Politika Komuni dwar is-Sajd (1) [tas-Sajd], u b’mod partikolari l-Artikolu 3(1) tiegħu,
Billi:
(1)
Skont l-Artikolu 3(2) tar-Regolament (KE) Nru 199/2008, programm Komunitarju multiannwali għall-ġbir, il-ġestjoni u l-użu ta' dejta fis-settur tas-sajd, għandu jitfassal għal perjodi ta' tliet snin. Għalhekk huwa meħtieġ li jiġi stabbilit programm Komunitarju multiannwali għall-perjodu 2011-2013.
(2)
Il-Komunikazzjoni mill-Kummissjoni tal-5 ta' Frar 2009 dwar Pjan ta’ Azzjoni tal-Komunità għall-Konservazzjoni u l-Ġestjoni tal-Klieb il-Baħar (2) irrakkomandat il-ġbir ta' dejta kwantitattiva u bijoloġika li hija affidabbli u speċifikata b'dettal skont l-ispeċi dwar is-sajd kummerċjali li jinvolvi qabdiet ta' Chondichtyans (minn issa 'l quddiem “klieb il-baħar”). Barra minn hekk, huwa ssuġġerit monitoraġġ regolari tal-qbid tas-sajd rikreattiv li jinvolvi qabdiet tal-ispeċijiet tal-kelb il-baħar.
(3)
Abbażi ta' dik il-Komunikazzjoni, il-Kumitat Xjentifiku Tekniku u Ekonomiku tas-Sajd (STECF) irrakkomanda li dejta dwar sajd kummerċjali u sajd rikreattiv bħal dan għandha tkun inkluża fil-lista ta' attività tas-sajd skont ir-reġjun u fil-lista tal-fatturi varjabbli bijoloġiċi li għalihom għandha tinġabar id-dejta.
(4)
Il-programm Komunitarju multiannwali għall-perjodu 2011-2013 għandu għalhekk jipprovdi għall-ġbir, il-ġestjoni u l-użu ta' dejta dwar il-klieb il-baħar flimkien mad-dejta diġà meħtieġa fil-perjodu tal-programm 2009-2010 skont id-Deċiżjoni tal-Kummissjoni 2008/949/KE (3).
(5)
Għal raġunijiet ta' ċertezza legali, id-Deċiżjoni 2008/949/KE għandha titħassar b’effett mill-1 ta’ Jannar 2011.
(6)
Il-miżuri previsti f'din id-Deċiżjoni huma fi qbil mal-opinjoni tal-Kumitat ta' Ġestjoni għas-Sajd u l-Akkwakultura,
ADDOTTAT DIN ID-DEĊIŻJONI:
Artikolu 1
Il-programm Komunitarju multiannwali għall-ġbir, il-ġestjoni u l-użu ta' dejta fis-settur tas-sajd għall-perjodu 2011-2013, kif imsemmi fl-Artikolu 3(1) tar-Regolament (KE) Nru 199/2008, huwa stipulat fl-Anness.
Artikolu 2
Id-Deċiżjoni 2008/949/KE hija mħassra b'effett mill-1 ta' Jannar 2011.
Artikolu 3
Din id-deċiżjoni hija indirizzata lill-Istati Membri.
Magħmul fi Brussell, it-18 ta’ Diċembru 2009.